《坐段桥》
明代·徐倬

寒虫暖出游，我亦负暄至。缓足沿河堤，十步九回憩。

黄叶树如妆，秋山云愈媚。游鱼聚空潭，归骑骋逸辔。

群类各有依，孤客心何寄。怅焉成独坐，石梁对空翠。

作者简介：（1624—1713）明末清初浙江德清人，字方蘋，号蘋村。明末为倪元璐、刘宗周弟子。清初入谷应泰幕府，为撰《明史纪事本末》。康熙十二年进士。官侍读。三十三年因故被劾归里。以编《全唐诗录》擢礼部侍郎。工诗文。有《蘋村集》。